KIRJALLINEN KYSYMYS E-1844/02

esittäjä(t): Daniel Varela Suanzes-Carpegna (PPE-DE) komissiolle

(28. kesäkuuta 2002)

Aihe: Tonnikala: EUMeksiko

Meksiko julkisti 21. elokuuta 2001 virallisen standardin Norma Oficial de Emergencia NOM-EM-04-PESC-2001, joka koski nuorten keltaevätonnikalojen (Thunnus albacares) ja isosilmätonnikalojen (Thunnus obesus) sivusaaliiksi jäämistä Tyynessä valtameressä, mukaan lukien Meksikonlahti ja Karibianmeri. Standardiin sisältyi määräyksiä tonnikalojen, niistä saatavien tuotteiden ja sivutuotteiden myynnistä maan alueella, jota jatkettiin 4. maaliskuuta 2002.

Tällä sääntelyllä on tarkoitus edistää tonnikalojen optimaalista käyttöä ja vähentää nuorten keltaevätonnikalojen ja isosilmätonnikalojen sivusaaliiksi jäämistä. Säännöt ovat sitovia kaikille kurenuottaa käyttäville tonnikalojen kalastajille, jotka kalastavat liittovaltion vesillä, sekä tonnikala-aluksille, jotka kalastavat kurenuotalla Meksikon lipun alla kansainvälissä vesissä tai muiden itäisen Tyynen valtameren maiden aluevesillä ja Atlantin valtameressä, mukaan lukien Meksikonlahdella ja Karibianmerellä.

Lisäksi säännöissä mainitaan, että säännöt koskevat kaikkia tonnikalojen, siitä saatavien tuotteiden ja sivutuotteiden käsittelyyn ja loppukohteeseen jakeluun osallistuvia sen jälkeen, kun kyseiset kalastusalukset ovat ne kalastaneet. Standardi koskee myös tonnikalojen, niistä saatavien tuotteiden ja sivutuotteiden kaupanpitäjiä maan alueella.

Ongelmana on todistusten antaminen, koska Meksiko ei pidä pätevinä yksityisten yhdistysten tai monialaisten järjestöjen antamia todistuksia. Tästä syystä Meksikossa, Altamiran satamassa on tällä hetkellä erä Espanjasta peräisin olevia tonnikala- ja valkoevätonnikalasäilykkeitä, jotka ovat olleet siellä 23. tammikuuta 2002 lähtien, ja sama kohtalo odottaa muitakin tuotteita.

Eivätkö Meksikon toimet ole vastoin vapaata kauppaa WTO:n periaatteiden mukaisesti, vaikka sekä Meksiko että Euroopan unioni kuuluvat kyseiseen järjestöön?

Eikö komission mielestä Meksikon toteuttamat toimet muodosta kaupan teknistä estettä?

Miten komissio aikoo ratkaista ongelman?

Mihin toimiin Euroopan unioni ryhtyy Meksikoa vastaan tämän vuoksi?

Pascal Lamyn komission puolesta antama vastaus

(13. elokuuta 2002)

Komissio on tietoinen Meksikon poikkeusmääräyksestä NOM-EM-04-PESC-2001, jonka voimassaoloaikaa on jatkettu myös vuodeksi 2002. Komissio on huomauttanut asiasta Meksikon viranomaisille useaan otteeseen. Komission käsityksen mukaan Meksikon toimenpiteen tarkoituksena on suojella nuorten tonnikalojen kantoja. Näyttäisi kuitenkin siltä, että kyseessä on valtion alueen ulkopuolelle ulottuvia säännöksiä sisältävä määräys, josta ei ole sovittu alueellisen kalastusjärjestön tai muun kansainvälisen yhteistyön puitteissa.

Komissio on luonnollisesti huolestunut Meksikon hallituksen toimenpiteen vaikutuksista tonnikalan ja sen sivutuotteiden kauppaan. Voidakseen arvioida, onko Meksikon määräys Maailman kauppajärjestön WTO:n sopimusten mukainen, komissio tarvitsee kuitenkin enemmän tietoa: erityisesti on saatava lisätietoa toimenpiteen perusteluista ja käytännön toteutuksesta, kuten soveltamisesta kansallisella tasolla (Meksikossa).

Näin ollen komissio kerää parhaillaan jäsenvaltioita kuullen lisätietoa ja on pyytänyt Meksikon viranomaisilta tietoa määräyksestä ja sen soveltamisesta voidakseen arvioida jatkotoimenpiteiden tarpeen.

Tässä yhteydessä on hyvä muistaa, että Meksikon ja Euroopan unionin välinen vapaakauppasopimus tarjoaa sopivat puitteet kauppakiistojen ratkaisemiseen kahdenvälisesti.